Ultima mostră de „engleză de baltă" oferită de Vasilica Viorica Dăncilă este „make a photo?", întrebare adresată premierului croat. Da, exact, acel premier croat care l-a împiedicat pe prim-ministrul român să coboare de pe scena din Piața Victoriei înainte de intonarea imnului Croației.

Totuși, există speranță: premierul României susține, în propriul CV, că are cunoștințe mult mai bune de franceză decât de engleză. Astfel, dacă cele de engleză sunt doar „B" (bune), cele de franceză sunt „FB" (foarte bune).

Ei bine, pe 6 martie a.c., Viorica Dăncilă a avut ocazia să ne demonstreze tuturor cum se spune „Hehe!" în franceză sau chiar „Sfinția voastră, I am very glad for this opportunity!"

Atunci, premierul țării noastre s-a întâlnit la Guvern cu ambasadoarea Franței. Cu această ocazie, angajații de la Palatul Victoria au postat un filmuleț în care poate fi văzută Dăncilă grăind. Limba, însă, nu poate fi decât ghicită, pentru că acel clip video nu are sonor!

Totuși, în imagini se poate vedea foarte clar cum ambasadoarei Franței i se traduce simultan ce spune Vasilica Viorica (traducătorul stă în stânga doamnei ambasador, cu capul în jos, și-i șoptește în franceză ce debitează în română inteligentul nostru premier).

__________________

Sursa foto: guv.ro











